**ZMLUVA O PREVODE PRÁV A POVINNOSTÍ STAVEBNÍKA**

uzavretá podľa § 269 ods.2 Obchodného zákonníka ( ďalej len ako „zmluva“ )

uzatvorená medzi zmluvnými stranami

**Prevodca:**

**Mesto Šamorín**

Sídlo: Hlavná 37, 931 01 Šamorín

IČO: 00 305 723, DIČ: 2020370121

Štatutárny zástupca: Csaba Orosz, primátor mesta

(ďalej aj ako „**Mesto Šamorín“ alebo** „**prevodca**“)

a

**Nadobúdateľ:**

**BALA park, s. r. o.**

Sídlo: Bratislavská cesta 1941, 931 01 Šamorín

IČO: 44 120 869

Registrácia: Obchodný register Okresného súdu Trnava, oddiel: Sro, vložka č.: 21836/T

Štatutárny zástupca: Mgr. Hajnalka Némethová, konateľ

(ďalej aj ako „**nadobúdateľ**“)

( prevodca a nadobúdateľ ďalej spolu len ako „**zmluvné strany**“ ) za nasledovných podmienok:

**I. Úvodné ustanovenia**

1. Mesto Šamorín je stavebníkom podľa Stavebného povolenia číslo 671/2004-003/SOcÚ, 726/2004 zo dňa 28.01.2005 vydaného obcou Rohovce, ktoré nadobudlo právoplatnosť dňa 03.03.2005 ( ďalej len ako „**Stavebné povolenie**“)( Príloha č.1 SP č. 671/2004-003/SOcÚ, 726/2004 právoplatné 03.03.2005).
2. Mesto Šamorín na základe Stavebného povolenia je oprávnený uskutočniť stavbu “ *Obytný súbor Dunajský rad Šamorín podľa PD sekcie D, E, F – komunikácie a parkoviská ( vetva komunikácie A, komunikácia  B*, *komunikácia  C, komunikácia  D, komunikácia  E rozpísaná v prílohe č. 1,2* “ v obci Šamorín, v katastrálnom území Šamorín na pozemkoch CKN parc. č. 1919/9, č. 1921/1( ďalej len ako „ **Stavba**“ ), podľa projektu stavby vypracovaného DKVIA s.r.o., Ing. Dávidom Csánó v 02/2019 SO 301- Prístupová komunikácia

**II. Predmet zmluvy**

1. Mesto Šamorín týmto prevádza na nadobúdateľa Stavebné povolenie za účelom umožnenia realizácie Stavby ako stavebník namiesto prevodcu za podmienok ďalej uvedených v tejto zmluve, vrátane všetkých práv k podkladom na vydanie Stavebného povolenie.
2. Mesto Šamorín prevádza na nadobúdateľa Stavebné povolenie bezodplatne.
3. Nadobúdateľ preberá všetky práva a povinnosti, ktoré pre prevodcu ako stavebníka vyplývajú z Stavebného povolenia a na základe tejto zmluvy vstupuje do postavenia stavebníka podľa Stavebného povolenia t.j. nadobúda práva a preberá povinnosti stavebníka vyplývajúce zo Stavebného povolenia.
4. Po prechode práv a povinností zo Stavebného povolenia nadobúdateľ sa zaväzuje zabezpečiť vybudovanie Stavby v súlade s projektovou dokumentáciou overenou v stavebnom konaní na vydanie Stavebného povolenia a to vo vlastnom mene a na vlastnú zodpovednosť.
5. Pre prípad, že nadobúdateľ z akéhokoľvek dôvodu nerealizuje výstavbu Stavby , t.j. stavba nebude v štádií dokončenosti potrebnom na zahájenie kolaudačného konania, neskôr do 31.12.2021, prevodca a nadobúdateľ sa zaväzujú najneskôr do 31.01.2022 uzatvoriť zmluvu o spätnom prevode predmetu tejto zmluvy bez možnosti uplatnenia akýchkoľvek vzájomných finančných a/alebo nefinančných nárokov.

**III. Zmluvné podmienky**

1. V prípade práv a/alebo povinností, na prevod ktorých je potrebný súhlas tretej osoby, najmä orgánu verejnej moci a/alebo fyzickej alebo právnickej osoby, prevodca sa zaväzuje poskytnúť nadobúdateľovi riadne a včas všetku súčinnosť potrebnú pre získanie príslušného súhlasu, pokiaľ si to okolnosti vyžadujú.
2. Zmluvné strany sa dohodli, že prevodca v súčinnosti s nadobúdateľom písomne oznámi prevod práv a povinností vyplývajúcich zo Stavebného povolenia príslušnému stavebnému úradu v lehote do 30 dní odo dňa nadobudnutia účinnosti tejto zmluvy.
3. Prevodca vyhlasuje, že prevodu práv a povinností podľa zmluvy nebráni žiaden záväzok na strane prevodcu a tento prevod nezasahuje neoprávneným spôsobom do práv tretích osôb.
4. Zmluvné strany sa dohodli, že predmetom prevodu podľa tejto zmluvy nie sú akékoľvek peňažné, ani nepeňažné záväzky prevodcu voči tretím osobám vzniknuté v súvislosti s výkonom práv a/alebo plnením povinností zo Stavebného povolenia, príp. inak súvisiace so stavbou podľa Stavebného povolenia. Nadobúdateľ uzavretím zmluvy nepreberá dlh, ani nepristupuje k záväzku prevodcu voči zmluvným partnerom prevodcu, ak sa zmluvné strany písomne nedohodnú inak.
5. V prípade vzniku škody a/alebo nákladov na strane nadobúdateľa z dôvodu porušenia povinnosti prevodcu podľa tejto zmluvy, uvedenia nepravdivého alebo neúplného vyhlásenia prevodcu v zmluve, prevodca zodpovedá nadobúdateľovi za vzniknutú škodu a túto sa zaväzuje nadobúdateľovi uhradiť bez zbytočného odkladu po tom, ako nadobúdateľ vyzve prevodcu na ich úhradu.
6. Prevodca a nadobúdateľ vyhlasujú a podpisom tejto zmluvy potvrdzujú, že prevodca odovzdal nadobúdateľovi a nadobúdateľ prevzal od prevodcu pred podpísaním tejto zmluvy Stavebné povolenie (úrade osvedčenú kópiu s vyznačením právoplatnosti) a projektovú dokumentáciu overenú v stavebnom konaní na účely vydania Stavebného konania.

**IV. Osobitné dojednania**

1. Nakoľko t.č. prevodca zabezpečuje zmenu právoplatného SP č. 671/2004-003/SOcÚ 726/2004 zo dňa 28.01.2005 prevodca prehlasuje, že po získaní tejto zmeny túto ihneď doručí nadobúdateľovi
2. Nadobúdateľ sa zaväzuje, že do 90 dní odo dňa nadobudnutia kolaudačného rozhodnutia ohľadne Stavby vyhotovenej na základe Stavebného povolenia, Stavbu v celom rozsahu prevedie do výlučného vlastníctva Mesta Šamorín za kúpnu cenu 1.- € ( slovom: jeden eur).
3. Zmluvné strany sa dohodli, že v prípade porušenia povinnosti nadobúdateľa podľa bodu 2 tohto článku zmluvy alebo podľa článku II. bod 5. zmluvy, prevodca má nárok od nadobúdateľa na zaplatenie zmluvnej pokuty vo výške 10.000,- €( slovom: desaťtisíc eur)so splatnosťou do 15 dní odo dňa uplynutia lehoty stanovenej na splnenie opomenutej povinnosti. Zmluvné strany zhodne potvrdzujú, že dojednaná výška zmluvnej pokuty je primeraná, nie je v rozpore s obchodnými zvyklosťami a /alebo s dobrými mravmi.

**V. Záverečné ustanovenia**

1. Táto zmluva nadobúda platnosť dňom jej podpisu oboma zmluvnými stranami. Táto zmluva je s odkazom na ustanovenie § 5a zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov povinne zverejňovanou zmluvou podľa § 47a Občianskeho zákonníka a účinnosť nadobúda dňom nasledujúcom po jej zverejnení.
2. Zmluva je vyhotovená v štyroch originálnych vyhotoveniach, z ktorých po dvoch vyhotoveniach obdržia zmluvné strany.
3. Zmenu tejto zmluvy je možné uskutočňovať výlučne formou písomných a očíslovaných dodatkov, podpísanými oboma zmluvnými stranami.
4. Práva a povinnosti zmluvných strán, ktoré nie sú výslovne upravené touto zmluvou, a všetky z nej zamýšľané vzťahy sa budú riadiť, interpretovať a uplatňovať podľa príslušných ustanovení slovenských právnych predpisov.
5. Vzťahy a spory vzniknuté z tejto zmluvy sa riadia všeobecne záväznými právnymi predpismi. Strany sa zaväzujú riešiť prípadné spory vzniknuté z tejto zmluvy, vždy najskôr vzájomným jednaním.
6. V prípade, že niektoré ustanovenie tejto zmluvy sa stane neplatným, alebo neuskutočniteľným, nemá to vplyv na platnosť zmluvy ako celku. Pre tento prípad sa zmluvné strany zaväzujú, že takéto neplatné alebo neuskutočniteľné ustanovenie nahradia ustanovením iným, ktoré ho v právnom aj v obchodnom zmysle najbližšie nahradzuje.
7. Zmluvné strany vyhlasujú, že si zmluvu prečítali, s jej obsahom sa riadne a podrobne oboznámili, pričom všetky ustanovenia zmluvy sú im zrozumiteľné a vyjadrujú slobodnú a vážnu vôľu zmluvných strán, ktorá nebola prejavená v tiesni ani za nápadne nevýhodných podmienok, čo zmluvné strany potvrdzujú svojimi podpismi.
8. Neoddeliteľnou súčasťou zmluvy sú nasledovné prílohy:
* Príloha č. 1 – Stavebné povolenie
* Príloha č. 2 - Situácia

V Šamoríne, dňa 23.07.2020

Prevodca: Nadobúdateľ: 4.8.2020

...................................................... ......................................................

**Mesto Šamorín BALA park, s. r. o.**

Csaba Orosz, primátor mestaMgr. Hajnalka Némethová, konateľ